ไฟแนนซ์ทูเดย์
แม้ว่าจะมีประกาศิตจาก ยิ่งลักษณ์ ชินวัตร นายกรัฐมนตรี ว่ามี “ปู” ต้องมี “โต้ง” เป็นยันต์กันเหนียว
10 พ.ค. 2555

แม้ว่าจะมีประกาศิตจาก ยิ่งลักษณ์ ชินวัตร นายกรัฐมนตรี ว่ามี “ปู” ต้องมี “โต้ง” เป็นยันต์กันเหนียว 
ตำแหน่งของ กิตติรัตน์ ณ ระนอง รองนายกรัฐมนตรีและ รมว.คลัง ไม่ให้หลุดจากรัฐบาลในการปรับ ครม.ที่จะมาถึงไม่กี่วันข้างหน้า




แม้จะทำให้เสี่ยโต้งอุ่นใจ แต่ก็อดหนาวๆ ร้อนๆ ไม่ได้ เพราะผลงานไม่เด่นชัด รวมทั้งในฐานะรองนายกฯ ด้านเศรษฐกิจ แต่คุมราคาสินค้าไม่อยู่ จนต้องจัดฉากกินข้าวถูกที่ทำเนียบฯ โชว์สื่อ
นอกจากนี้ ยังมีขบวนการเลื่อยขาเก้าอี้ที่ตามติดความเคลื่อนไหวเสี่ยโต้งทุกฝีก้าว ว่าไปงานอะไร ที่ไหน เมื่อไร เพื่อคอยประเมินว่าได้เนื้อหรือมีแต่น้ำ ทำให้งานนี้เสี่ยโต้งเหนื่อยจริงๆ ที่ต้องลุ้นว่าจะได้อยู่ต่อหรือถูกปรับออก
...หลังจากที่เสี่ยโต้งลั่นไม่เก็บภาษีเพิ่ม ได้มีการเรียก สาธิต รังคสิริ อธิบดีกรมสรรพากร มอบนโยบายเดินหน้ารีดภาษีเต็มกำลัง เพื่อมาถมชดเชยการลดภาษีน้ำมันของกรมสรรพสามิตที่หายไปเดือนละ 9,000 ล้านบาท นับตั้งแต่ต้นปีงบประมาณ 2555 ถึงเดือนนี้ ภาษีน้ำมันหายไป 7.2 หมื่นล้านบาท ใกล้แสนล้านบาทเข้าไปทุกที 
ต้องติดตามฐานะการเงินการคลังของประเทศ หากรัฐบาลยังถลุงเงินเป็นเบี้ย กู้เงินก้อนโต ไม่ยอมเก็บภาษีเพิ่ม เพราะกลัวเสียคะแนนทางการเมือง คลังจะทนถังแตกได้สักกี่น้ำ และถึงตอนนั้นรัฐบาลจะเอาอยู่หรือไม่
...สมชาย พูลสวัสดิ์ อธิบดีกรมศุลกากร ให้นโยบายนายด่านทั้งประเทศ เรียกเสียงฮาลั่น เรื่องการย้ายนายด่านทั่วประเทศที่ผ่านมา โดยอธิบดีกรมศุลกากร บอกว่า ใครไม่พอใจ ด่าผมไม่ได้นะ เพราะเป็นเรื่องการเมืองล้วนๆ ไม่เกี่ยวกับผม ฮ่าๆๆๆ